b'\n_START_ARTICLE_\nD-Day (band)\n_START_PARAGRAPH_\nD-Day (ca. 1979) var et dansk melodisk punkband, der spillede en hvis rolle p\xc3\xa5 den tidlige danske punkscene. Bandets f\xc3\xb8rste dokumenterede liveoptr\xc3\xa6den var den 1. juni 1979 til en koncert i Valby, der muligvis var deres debut. D-Day spillede bl.a. til den legendariske punkfestival Concert of the Moment i Saltlageret i K\xc3\xb8benhavn den 9. november 1979, og medvirker p\xc3\xa5 det efterf\xc3\xb8lgende udsendte live-album med numrene "Gimme Back My Revolution" og "Goodbye Song"._NEWLINE_D-Day spillede bl.a. til arrangementet "St\xc3\xb8ttefest for ASO" den 1. september 1979 sammen med bl.a. punkbandene Elektrochok, Gate Crashers og Pr\xc3\xbcgelknaben. Bandet har ved andre lejligheder spillet sammen med andre tidlige danske punkbands som Sods, Bollocks og You-X (City-X)._NEWLINE_Bandets faste medlemmer var James Bj\xc3\xb8rnholt Larsen (guitar og vokal, ogs\xc3\xa5 i UCR og Fahrenheit), Jan Mad (Jan Gerner J\xc3\xb6nsson, guitar, ogs\xc3\xa5 i Fahrenheit), Frank Larsen (bas) og Allan Bo Jensen (trommer). Eddie Haircut fra bl.a. bands som Brats og Elektrochok spillede trommer som stand-in for Allan Bo Jensen med D-Day til Concert of the Moment, der ogs\xc3\xa5 blev bandets sidste koncert.'